BUKA: IGcokama livuke ngomacekeceke
UMTHANDENI 'Igcokama Elisha' Manqele
THOKOZANI NDLOVU | October 2, 2019
IGCOKAMA Elisha lithi likuqedile ukuchomelana ngezimoto zohlobo olufanayo emculweni kamaskandi nejngoba lisanda kuthenga iRange Rover Evoque etsha sha. Uthe ubefuna ukwengeza isithunzi somculo kamaskandi nokuthi abakulolu hlobo lomculo bangabukelwa phansi.
"Ubungathi sekuwumgomo ukuthi uma usuphumelele emculweni kamaskandi kumele uhambe ngeToyota Fortuner. Baningi abaculi bakamaskandi abachomelana ngamaToyota Fortuner kulezi zinsuku. Ngenxa yokuthi yimina ofika nezinto ezintsha emculweni kamaskandi bese kumele ngishintshe ukuze kucace ukuthi angisekho ezingeni labo bonke abaculi bakamaskandi abangangami. Angiyena umuntu ovamise ukuchoma ngezinto zami kodwa ngiyenza, njengoba ngithenge nale moto ngaphandle kwesikweleti. Ingibize R800 000," kusho Igcokama Elisha.
Lithe ngenxa yokuthi alinalo ibhizinisi ebelizokwenza likwazi ukuthenga imoto ngesikweleti kuphoqe ukuthi liyithenge ngaphandle kwaso.
Lithe imali liyenza ngawo umculo akukho okunye elenza ngakho.
" Nginxusa lelebuli iCutty neDobbs engiholayo okuyinto engiholayo ngayo. Ngiphinde ngiqashwe nasemicimbini ukuyonandisa bese ngibeka imali ukuze ngifeze amaphupho ami. Ngenxa yokuthi angiyena umuntu okhuluma kakhulu uma ehlela ukwenza into abantu bayathuka uma sengenza izinto. Nasemculweni ngafika ngagqamisa ingezo, ngaleso sikhathi ngangingakubheki nokuthi ngiphuma ekhaya elihlwempu. Kwakunezindlu ezitshekile zinetha uma kuna izulu kodwa ngangibekezela ngimele into engiyiyo," kuqhuba lona.
IMOTO entsha yeGcokama Elisha iRange Rover Evoque
Liphinde lacacisa indaba yokuthi kukhona abathi izithombe zemoto yalo ziveza ukuthi inamaRimu angefani okwenza kungakholakali ukuthi uyithengile ngempela. Uthe kubantu abake bathenge izimoto bazokuqonda ukuthi uma uthenga imoto uyasho ukuthi ufuna ibenjani. Ithe isithombe evela kusona ingenawo amaRimu sidala waqala washutha eduze kwayo ingakabi nawo wase ecela ukuthi bayifake amaRimu ukuze kucace ukuthi imoto yomculi.
Lithe izinto zilihambela kahle njengoba selakhe umuzi wakubo emakhaya waba sezingeni elicokeme kanti naseGoli linomuzi kanokusho.